PROJEKTS uz 18.09.2025.

vēlamais datums izskatīšanai domē: 25.09.2025.

sagatavotājs: Daina Tīruma

ziņotājs: Lauris Bernāns

PROTOKOLLĒMUMS

**Par grozījumiem pašvaldības aģentūras “Carnikavas komunālserviss” 2025. gada budžeta tāmē**

Ādažu novada pašvaldības aģentūra “Carnikavas komunālserviss” (turpmāk – Aģentūra) veic tai noteikto uzdevumu izpildi pašvaldības ielu un ceļu uzturēšanā atbilstoši Pašvaldību likuma 4. panta pirmās daļas 3. punktam, t.sk., izmantojot traktortehniku:

1. zāles pļaušana publiskajās teritorijās;
2. ceļu un ielu tīrīšana, kaisīšana ziemas sezonā;
3. izglītības iestāžu teritoriju uzturēšana;
4. darbi, kas prasa traktortehniku ar piekabes vilkšanas iespējām.

Pašvaldības īpašumā esošajam traktoram KIOTI RX7330 (valsts reģ. Nr. T212LS, izlaiduma gads 2016.) ir konstatēts būtisks tehnisks bojājums un remonta izmaksas tiek lēstas līdz 15 000 *euro* (ar PVN), kas ievērojami pārsniedz ekonomiski pamatotas traktora uzturēšanas izmaksas. Traktors šobrīd nav darba kārtībā un to nav iespējams izmantot pašvaldības ikdienas funkciju nodrošināšanai.

Lai nodrošinātu ielu un ceļu uzturēšanas nepārtrauktību, Aģentūras ieskatā ir nepieciešama jauna traktora iegāde nomā (operatīvais līzings). Provizoriskā iegādes summa nomā ir 42 000 – 50 000 *euro,* un pirmā iemaksa parasti ir 20 % no iegādes summas.

Lai Aģentūra varētu rīkot iepirkuma procedūru un izvēlēties saimnieciski izdevīgāko piedāvājumu, budžeta tāmē nepieciešams paredzēt finanšu līdzekļus pirmās iemaksas un divu ikmēneša maksājumu veikšanai, kopā aptuveni 13 800 *euro*. Aģentūras ieskatā ir iespējams rast nepieciešamo finansējumu, pārdalot 13 800 *euro* no Aģentūras 2025. gada budžeta tāmes dažādām sadaļām, kurās paredzams vai jau ir izveidojies līdzekļu ietaupījums.

Ādažu novada pašvaldības 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” (turpmāk – Noteikumi) 21.3. punkts nosaka, ka ierosinājumu tāmes iekšējiem grozījumiem ar paskaidrojumu par grozījumu iemesliem izpildītāji (iestādes vadītājs) iesniedz domes Finanšu komitejai gadījumā, ja grozījumi ir vairāk par 5000 *euro* vienā reizē, sagatavojot par to protokollēmumu. Aģentūra informēja par minēto ieceri Finanšu komiteju, kas atbalstīja attiecīga lēmuma projekta sagatavošanu un izskatīšanu domes sēdē, kā arī sagatavoja iesniegumu budžeta grozījumu veikšanai ar paskaidrojumu par grozījumu iemeslu (pielikumā).

Pamatojoties uz Pašvaldību likuma 4. panta pirmās daļas 3. punktu un Noteikumu 21.3. punktu, atklāti balsojot, ar \_\_\_ balsīm "Par", "Pret" – \_\_\_, "Atturas" – \_\_\_, Ādažu novada pašvaldības dome **NOLEMJ**:

1. Atbalstīt grozījumus Aģentūras 2025. gada budžeta tāmē un pārcelt 7300 *euro* no EKK 5240 “Teritorijas un īpašumu apsaimniekošana - investīcijas” izdevumu pozīcijas (daļa no Baltezera kapu ceļu ierīkošanai plānotajiem līdzekļiem) un 6500 *euro* no EKK 5240 “Investīcijas ielu un ceļu infrastruktūrai” izdevumu pozīcijas (daļa no Torņu ielas asfaltbetona seguma atjaunošanai plānotajiem līdzekļiem), kopā 13 800 *euro* uz EKK 2262 “Teritorijas un īpašumu apsaimniekošana - investīcijas” izdevumu pozīciju (jaunas traktortehnikas noma).
2. Aģentūras direktoram nodrošināt 1. punktā minēto grozījumu veikšanu.
3. Centrālās pārvaldes Finanšu nodaļai veikt 1.punktā noteikto finanšu līdzekļu pārcelšanu pašvaldības 2025. gada budžeta tāmju ietvaros.
4. Pašvaldības izpilddirektora vietniecei nodrošināt lēmuma izpildes kontroli.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nosūtīt/izsniegt norakstus:

CKS, FIN, GRN, IDRV